บทที่ 1

บทนำ

**1.1 ที่มาและความสำคัญของปัญหา**

 การศึกษาถือเป็นกระบวนการพัฒนาทรัพยากรมนุษย์ในชาติ เป็นวิธีการสำคัญที่จะช่วยส่งเสริมความเจริญงอกงามของบุคคลและสังคมได้จำเป็นจะต้องอาศัยการถ่ายทอดความรู้ การอบรม การสืบสาน ทางวัฒนธรรมประเพณี ความก้าวหน้าทางวิชาการ การสร้างองค์ความรู้ที่เกิดจากการจัดสภาพแวดล้อม สังคมการเรียนรู้และปัจจัยเกื้อหนุนให้บุคคลได้เรียนรู้อย่างต่อเนื่องตลอดชีวิต โดยหลักการศึกษาขั้นพื้นฐานพุทธศักราช 2551 นั้นได้กำหนดจุดมุ่งหมายที่เน้นความสำคัญทางด้านความรู้ ทักษะ ความคิด ความสามารถ กระบวนการเรียนรู้และความรับผิดชอบต่อสังคมเพื่อพัฒนาคนให้มีความสมดุลโดยยึดหลักผู้เรียนเป็นสำคัญที่สุด เพราะทุกคนมีความสามารถในการเรียนรู้และพัฒนาทักษะด้านต่าง ๆ ของ ตนเองได้ ส่งเสริมให้ผู้เรียนสามารถพัฒนาตามธรรมชาติและเต็มศักยภาพให้ความสำคัญต่อความรู้ที่เกี่ยวกับตนเองและความสัมพันธ์ของตนเองกับสังคม ได้แก่ ครอบครัว ชุมชน ชาติ และสังคมโลก ดังนั้นในสถานศึกษาจึงต้องจัดกระบวนการเรียนรู้ที่มุ่งเน้น การฝึกทักษะ กระบวนการคิด และการจัดกิจกรรมให้ผู้เรียนได้เรียนรู้จากประสบการณ์จริง ฝึกการปฏิบัติให้ทำได้ คิดเป็นทำเป็น ให้สอดคล้องกับจุดมุ่งหมาย ของหลักสูตรที่มุ่งพัฒนาคนไทยให้เป็นมนุษย์ที่สมบูรณ์และอยู่ร่วมกับผู้อื่นได้อย่างมีความสุข โดยเฉพาะกลุ่มสาระการเรียนรู้ศิลปะเป็นกลุ่มสาระที่ช่วยพัฒนาให้ผู้เรียนมีความคิดริเริ่มสร้างสรรค์มีจินตนาการ มีสุนทรียภาพ ซึ่งส่งผลต่อคุณภาพชีวิตมนุษย์การปฏิบัติกิจกรรมทางนาฏศิลป์ จะช่วยพัฒนาผู้เรียนทั้งด้านร่างกาย จิตใจ สติปัญญา อารมณ์ สังคมตลอดจนการนำไปสู่การพัฒนาสิ่งแวดล้อม ส่งเสริมศิลปะ -วัฒนธรรม ประเพณี ภูมิปัญญาท้องถิ่น มีความเชื่อมั่นในตนเองแสดงออกอย่างอิสระ สามารถนำความรู้ที่ได้มาประยุกต์ใช้ในชีวิตประจำวัน เพื่อเป็นบุคคลที่สมบูรณ์ สามารถ อยู่ในสังคมได้อย่างปกติสุข อันเป็น พื้นฐานในการศึกษาต่อหรือประกอบอาชีพได้ตามจุดมุ่งหมายของหลักสูตรแกนกลางการศึกษาขั้นพื้นฐาน พุทธศักราช 2551 ดังนั้น การพัฒนากิจกรรมการเรียนรู้ที่มีคุณภาพจึงเป็นปัจจัยหนึ่งที่ส่งผลให้การศึกษามีคุณภาพ และทำให้ผู้เรียนเกิดทักษะการเรียนรู้ได้อย่างเต็มศักยภาพ

 ปัจจุบันเทคโนโลยีมีความเจริญก้าวหน้าเป็นเหตุให้โลกมีวิวัฒนาการและมีการเปลี่ยนแปลงอย่าง รวดเร็ว ทั้งด้านเศรษฐกิจ สังคม การเมือง และที่สำคัญด้านวัฒนธรรม โดยวัฒนธรรมตะวันตกเข้ามามีบทบาทกับมนุษย์จนทำให้วัฒนธรรมที่ดีนามบางอย่างของไทย อาจถูกกลืนและเลือนรางหายไปในที่สุด จึงจำเป็นที่การจัดการศึกษาของประเทศไทยควรได้รับการพัฒนา ปรับปรุง เปลี่ยนแปลงเพื่อพัฒนาคนในประเทศ ให้มีศักยภาพเพียงพอต่อการดำรงชีวิตอย่างมีคุณภาพซึ่งสอดคล้องกับบูรพาพิทยาคาร. 2..............................................................................................ความมุ่งหมายและหลักการของพระราชบัญญัติการศึกษาแห่งชาติ พ.ศ.2542 และที่แก้ไขเพิ่มเติม (ฉบับที่ 2) พ.ศ.2545 มาตรา 6 การจัดการศึกษาต้องเป็นไปเพื่อพัฒนาคนไทยให้เป็นมนุษย์ที่สมบูรณ์ทั้งร่างกายและจิตใจ สติปัญญา ความรู้ มีคุณธรรมและจริยธรรม สามารถอยู่ร่วมกับผู้อื่นได้อย่างมีความสุข

 เทศบาลนครขอนแก่น อำเภอเมือง จังหวัดขอนแก่น มุ่งเน้นจัดการศึกษาเพื่อให้ผู้เรียนมีคุณภาพ ครูเป็นบุคลากรหลักที่จะต้องจัดประสบการณ์การเรียนรู้อย่างหลากหลายและจำเป็นต้องมีความรู้ความเข้าใจเกี่ยวกับภารกิจทั้งหมดอย่างชัดเจน เพื่อให้เกิดเจตคติต่อการจัดการเรียน ครูจึงต้องปรับ เปลี่ยนพฤติกรรมการสอน ตลอดจนพัฒนาความสามารถของตนเองในการจัดกิจกรรมการเรียนการสอน หรือการพัฒนาบทเรียนให้เหมาะสมกับเทคนิค ยุทธวิธี และรู้จักประยุกต์ใช้สื่อการเรียนการสอนที่สอดคล้องกับบริบทของโรงเรียนเรียนชุมชนใกล้เคียง เพื่อให้เกิดประโยชน์ต่อผู้เรียนมากที่สุด จากการสังเกตการสอนการจัดการเรียนการสอนของครูนาฏศิลป์โรงเรียนเทศบาลสวนสนุก พบว่า ครูส่วนใหญ่ ยังขาดการเอาใจใส่ในการจัดการเรียนการสอน กล่าวคือ ส่วนใหญ่การจัดกระบวนการเรียนการสอนจะมุ่งเน้นการถ่ายทอดเนื้อหามากกว่าเน้นกระบวนการที่จะให้ผู้เรียนได้ฝึกปฏิบัติจริง จึงเป็นเหตุทำให้ผู้เรียนขาดพัฒนาการด้านทักษะการปฏิบัติ เช่น การแสดงระบำ รำฟ้อน ทำให้ผู้เรียนไม่กล้าแสดงออก โดยเฉพาะนักเรียนชายส่วนมากไม่ค่อยให้ความสนใจในการเรียนวิชานาฏศิลป์ เพราะอาย ไม่กล้าแสดงออก เพราะเป็นงานที่ไม่ชอบและไม่ถนัดเมื่อเทียบกับนักเรียนหญิง นอกจากนี้ครูยังไม่ฝึกให้ผู้เรียนรับผิดชอบในการทำงานเป็นกลุ่มผู้เรียนไม่มีปฏิสัมพันธ์ระหว่างกัน ซึ่งนักเรียนแต่ละชั้นเรียนมีศักยภาพที่แตกต่างกันไป ซึ่งเป็นหน้าที่ของครูที่จะต้องวางแผนการสอนอย่างไรให้ทุกคนในห้องเรียนได้เรียนรู้อย่างมีความสุข และทุกคนมีความเข้าใจ และสามารถฝึกปฏิบัติในงานที่ครูสั่ง ตลอดจนช่วยเหลือกันในการทำงาน เพื่อให้เกิดผลสัมฤทธิ์ทางการเรียนรู้ที่สูงขึ้น ดังนั้นการปรับเปลี่ยนและพัฒนากิจกรรมการเรียนรู้โดยมุ่งเน้นทักษะปฏิบัติให้มากขึ้นของครู จะเป็นอีกวิธีหนึ่งที่จะช่วยพัฒนาผู้เรียนให้มีความรู้ความสามารถด้านทักษะการปฏิบัติมากยิ่งขึ้น ช่วยให้ผู้เรียนมีความรู้ความสามารถเฉพาะตัวและเห็นศักยภาพในตนเองสามารถแก้ปัญหาต่าง ๆ ให้บรรลุผลสำเร็จได้ ทั้งนี้ทำให้เห็นถึงคุณค่าและศักยภาพของตนเองที่เพิ่มขึ้น เพราะว่านักเรียนทุกคนได้มีส่วนในการฝึกทักษะส่งเสริมความกล้าแสดงออกและทำกิจกรรมร่วมกับผู้อื่นซึ่งแต่ละคนมีบทบาทสำคัญต่อความสำเร็จในผลงานที่สูงขึ้นตามลำดับ

 กลุ่มสาระการเรียนรู้ศิลปะ (นาฏศิลป์) มุ่งจัดการเรียนการรู้แบบบูรณาการ เน้นการพัฒนาทักษะ ทางการปฏิบัติและเรียนรู้ด้วยการปฏิบัติจริง เรียนรู้โดยใช้สื่อที่หาได้ในท้องถิ่น และเกิดประโยชน์ในการเรียนการสอนอย่างมีประสิทธิภาพ มีการวิเคราะห์โครงสร้างทางวัฒนธรรมประเพณีและเหมาะสม นักเรียนสามารถนำความรู้ไปประยุกต์ใช้เพื่อพัฒนาทักษะการเรียนรู้นาฏศิลป์และใช้ในชีวิตประจำวันได้ตามศักยภาพนักเรียน ตลอดจนสามารถนำความรู้ไปใช้ในการประกอบวิชาชีพ และศึกษาต่อในระดับที่สูงขึ้น มีความรู้ความเข้าใจในเรื่องราวและวัฒนธรรมอัน หลากหลายของชุมชนใกล้เคียง และสามารถถ่ายทอดความคิดและวัฒนธรรมไปยังสังคม ประเทศ และโลกได้อย่างสร้างสรรค์

 การจัดกิจกรรมการเรียนรู้โดยใช้ทักษะปฏิบัติเป็นอีกวิธีหนึ่ง ที่จะช่วยพัฒนาการเรียนการสอนของนักเรียนทำให้ผู้เรียนประสบความสำเร็จในการเรียนรู้ เพราะในต้องจัดประสบการณ์ตรงที่มีความเป็นรูปธรรมให้กับผู้เรียน เป็นประสบการณ์ที่มีเนื้อหาสาระเกี่ยวข้องสัมพันธ์และมีความจำเป็นต่อการดำเนินชีวิตประจำวันของผู้เรียน จึงจะทำให้ผู้เรียนต้องได้รับการฝึกฝนและการที่นักเรียนได้ปฏิบัติด้วย ตนเองบ่อย ๆ ทำให้เกิดความชำนาญ รูปแบบการเรียนการสอนโดยใช้ทักษะปฏิบัติจะทำให้ผู้เรียนมีบทบาทในการทำกิจกรรมการเรียนการสอนที่มากขึ้น โดยที่ผู้เรียนจะมีส่วนร่วมมากขึ้นในการเสนอความคิดเห็นในการทำกิจกรรมตามแนวความสนใจของผู้เรียน เมื่อผู้เรียนสนใจในการทำกิจกรรม การเรียนการสอนผู้เรียนก็จะเป็นผู้แสดงความคิดเห็นออกมาหลากหลายความคิด จึงมีการใช้เสียงส่วนใหญ่ในการตัดสินใจ โดยครูคอยให้การแนะนำ หรือการจัดการเรียนรู้ที่เน้นผู้เรียนเป็นสำคัญ กล่าวคือ การจัดกิจกรรมการเรียนการสอน ในรูปแบบต่าง ๆ ที่ตอบสนองความสนใจหรือความต้องการของผู้เรียนโดยให้ผู้เรียนได้ปฏิบัติจริง เพื่อให้เกิดทักษะกระบวนการในการแสวงหาความรู้จนค้นพบด้วยตนเอง และสามารถนำความรู้นั้นไปใช้ในชีวิตจริง (บูรชัย ศิริมหาสาคร, 2545, น. 80)

 โรงเรียนเทศบาลสวนสนุก สำนักการศึกษา เทศบาลนครขอนแก่น ได้จัดการเรียนการสอนตามหลักสูตรแกนกลางการศึกษาขั้นพื้นฐาน พ.ศ. 2551 และให้โรงเรียนได้พัฒนาหลักสูตรให้สอดคล้องต่อ ความสำคัญของท้องถิ่น โดยนำเอาสิ่งที่มีความสำคัญกับการดำรงชีวิตของคนในท้องถิ่นมาจัดการเรียนรู้ เพื่อทำให้ผู้เรียนเข้าใจและเห็นคุณค่าของภูมิปัญญาท้องถิ่น ทำให้เกิดความรักความภาคภูมิใจและให้ผู้เรียนรู้จักท้องถิ่นของตนเองมากขึ้น ตลอดจนเกิดความรัก ความภูมิใจและผูกพันกับท้องถิ่นและใช้ประโยชน์จากภูมิปัญญาท้องถิ่นให้เอื้อต่อการพัฒนาตนเอง พัฒนาชุมชน สังคมและประเทศชาติ ที่เหมาะสมที่จะทำให้เกิดการพัฒนาที่ยั่งยืนต่อไปด้วย เช่น หมู่บ้านโนนทัน ต.ในเมือง อำเภอเมือง จังหวัดขอนแก่น ถือเป็นท้องถิ่นที่มีความเจริญด้านศิลปวัฒนธรรมที่เป็นเอกลักษณ์ที่มีความสวยงาม หาดูได้ยากควรแก่การอนุรักษ์ไว้ให้ชนรุ่นหลังได้เรียนรู้ต่อไป กล่าวคือ จากการศึกษาและเรียนรู้ศิลปะ วัฒนธรรมของชาวบ้านโนนทัน พบว่า ชาวหมู่บ้านโนนทันมีการแสดงลำโต้ตอบกันระหว่างชายกับหญิง เป็นการละเล่นที่น่าสนใจ มีความไพเราะ เป็นเรื่องราวดูแล้วทำให้เกิดความสนุกสนานเพลิดเพลิน ชาวบ้านเรียกการแสดงนี้ว่า “ฟ้อนเตี้ย” จะนิยมใช้แสดงหรือละเล่นในช่วงเทศกาลสงกรานต์ของทุกปี ฟ้อนเตี้ยเริ่มขึ้นในช่วงประมาณปีพุทธศักราช 2478 โดยนางนิ่มนวล สุวรรณกูฏ เป็นผู้ริเริ่มโดยนำหนุ่มสาวในหมู่บ้านมาเล่นขับลำโต้ตอบกันเพื่อความสนุกสนานในช่วงเทศกาลสงกรานต์ ลักษณะการละเล่นเหมือนกับเพลงปฏิพากย์ คือ เป็นการขับลำโต้ตอบระหว่างหญิงชาย ด้วยกลอนลำสั้นๆ ประกอบทำนองแคน ในบางช่วงจะมีการฟ้อนด้วยท่าย่อตัวให้ต่ำ­ละยืดตัวเอนไปมา จึงเป็นที่มาของชื่อการละเล่นนี้ว่า "ลำเตี้ย" ซึ่งหมายถึง การขับลำประกอบการฟ้อนด้วยท่าเตี้ย นั่นเอง (วันดี พลทองสถิต, 2557, น. 127)

 จากแรงบันดาลใจการฟ้อนเตี้ยของชาวบ้าน บ้านโนนทัน ผู้วิจัยมีความสนใจและเห็นควรแก่การอนุรักษ์เอาไว้ จึงได้นำความรู้ภูมิปัญญาท้องถิ่นมาปรับปรุงใหม่โดยการปรับปรุงเนื้อหาบทเพลงขึ้นใหม่ เน้นให้ผู้เรียนเกิดความรักและความภาคภูมิใจเกี่ยวกับท้องถิ่นของตน ปลูกฝังคุณธรรมจริยธรรม ใฝ่รู้ใฝ่เรียน มีความกล้าแสดงออกและที่สำคัญที่สุดก็คือ ผู้เรียนมีทักษะในการแสดงนาฏศิลป์สูงขึ้นตลอดจนมีความเชื่อมั่นในศักยภาพของตนเอง และสามารถอยู่ร่วมกันในสังคมได้อย่างมีความสุข สามารถนำความรู้ที่ได้รับไปใช้จริงในชีวิตประจำวันได้ ซึ่งจะสอดคล้องกับพระราชบัญญัติการศึกษาแห่งชาติ พ.ศ. 2542 และฉบับปรับปรุง พ.ศ. 2551 กล่าวว่า ให้คณะกรรมการสถานศึกษาขั้นพื้นฐานกำหนดหลักสูตรแกนกลาง การศึกษาขั้นพื้นฐาน เพื่อความเป็นไทย ความเป็นพลเมืองที่ดีของชาติ การดำรงชีวิตและการประกอบอาชีพ ตลอดจนเพื่อการศึกษาต่อ โดยให้สถานศึกษามีหน้าที่จัดทำสาระของหลักสูตรตาม วัตถุประสงค์วรรคหนึ่ง ในส่วนที่เกี่ยวกับสภาพปัญหาในชุมชนและสังคม ภูมิปัญญาท้องถิ่น คุณลักษณะอันพึงประสงค์เพื่อสมาชิกที่ดีของครอบครัว ชุมชน สังคม และประเทศชาติ

 จากด้วยเหตุผลดังกล่าวข้างต้น ผู้วิจัยในฐานะครูผู้ปฏิบัติการสอนในกลุ่มสาระการเรียนรู้ศิลปะ(นาฏศิลป์) จึงสนใจที่จะพัฒนากิจกรรมการเรียนรู้ทักษะปฏิบัติ เรื่องฟ้อนเตี้ย กลุ่มสาระการเรียนรู้ศิลปะ (นาฏศิลป์) โรงเรียนเทศบาลสวนสนุก เพื่อเป็นกิจกรรมที่สามารถพัฒนาผู้เรียน และนำมาเป็นเครื่องมือช่วยในการโน้มน้าวจิตใจนักเรียนมีความสุขกับการเรียน และเห็นคุณค่าทางวัฒนธรรมในท้องถิ่น และเป็นแนวทางสำหรับครูในการจัดกิจกรรมการเรียนรู้ที่มีประสิทธิภาพ เพื่อใช้ส่งเสริมความรู้ ความสามารถทางด้านนาฏศิลป์ วัฒนธรรมประเพณีและส่งผลให้นักเรียนมีผลสัมฤทธิ์ทางการเรียนด้านนาฏศิลป์ได้ผลดียิ่งขึ้น

**1.2 วัตถุประสงค์การวิจัย**

 1.2.1 เพื่อพัฒนากิจกรรมการเรียนรู้ทักษะปฏิบัติเรื่องฟ้อนเตี้ย กลุ่มสาระการเรียนรู้ศิลปะสำหรับนักเรียนชั้นมัธยมศึกษาปีที่ 2 ให้มีประสิทธิภาพ E1/E2 ตามเกณฑ์ 80/80

 1.2.2 เพื่อศึกษาค่าดัชนีประสิทธิผลการเรียนรู้ของนักเรียนชั้นมัธยมศึกษาปีที่ 2 ที่เรียนด้วยกิจกรรมการเรียนรู้ทักษะปฏิบัติการฟ้อนเตี้ย กลุ่มสาระการเรียนรู้ศิลปะ

 1.2.3 เพื่อศึกษาทักษะปฏิบัติการฟ้อนเตี้ยของนักเรียน กลุ่มสาระการเรียนรู้ศิลปะ สำหรับ นักเรียนชั้นมัธยมศึกษาปีที่ 2

 1.2.4 เพื่อศึกษาความพึงพอใจของนักเรียนที่มีต่อการเรียนด้วยกิจกรรมการเรียนรู้ทักษะปฏิบัติเรื่องฟ้อนเตี้ย กลุ่มสาระการเรียนรู้ศิลปะ

**1.3 สมมติฐานการวิจัย**

 นักเรียนชั้นมัธยมศึกษาปีที่ 2 ที่เรียนโดยใช้กิจกรรมการเรียนรู้ทักษะปฏิบัติการฟ้อนเตี้ยจะมีผลสัมฤทธิ์ทางการเรียน หลังเรียนสูงกว่าก่อนเรียน

**1.4 ขอบเขตการวิจัย**

 **1.4.1 กลุ่มเป้าหมายการวิจัย**

 1.4.1.1 ประชากร คือ นักเรียนชั้นมัธยมศึกษาปีที่ 2 จำนวน 120 คน โรงเรียนเทศบาลสวนสนุก สังกัดสำนักการศึกษาเทศบาลนครขอนแก่น จำนวน 3 ห้อง

 1.4.1.2 กลุ่มตัวอย่าง คือ นักเรียนชั้นมัธยมศึกษาปีที่ 2/1 จำนวน 40 คน โรงเรียนเทศบาลสวนสนุก สังกัดสำนักการศึกษาเทศบาลนครขอนแก่น จำนวน 1 ห้อง ได้จากการเลือกแบบกลุ่ม เพราะเป็นนักเรียนที่เรียนศิลปะในภาคเรียนนี้

 **1.4.2 ตัวแปรที่ใช้ในการวิจัย**

 1.4.2.1 ตัวแปรอิสระ (Independent Variable) คือ กิจกรรมการเรียนรู้ทักษะปฏิบัติ

 เรื่องฟ้อนเตี้ย กลุ่มสาระการเรียนรู้ศิลปะ สำหรับนักเรียนชั้นมัธยมศึกษาปีที่ 2

 1.4.2.2 ตัวแปรตาม (Dependent Variable) ได้แก่

 1) ผลสัมฤทธิ์ทางการเรียน

 2) ทักษะปฏิบัติเรื่องฟ้อนเตี้ย

 3) ความพึงพอใจของนักเรียน

 **1.4.3 ขอบเขตเนื้อหา**

 ผู้วิจัยได้ทำการศึกษาวิเคราะห์เนื้อหาหลักสูตรแกนกลางการศึกษาขั้นพื้นฐาน พ.ศ. 2551 และหลักสูตรสาระการเรียนรู้ศิลปะ ในสาระที่ 3 สาระนาฏศิลป์ ดังนี้

 1.4.3.1 สาระและตัวชี้วัดที่เป็นจุดประสงค์หลักในการวิจัย เป็นสาระตัวชี้วัดในกลุ่มสาระการเรียนรู้ศิลปะ ดนตรี และนาฏศิลป์ สาระที่ 3 สาระนาฏศิลป์ การฟ้อนเตี้ย ตามสาระตัวชี้วัดและสาระการเรียนรู้แกนกลาง ระดับชั้นมัธยมศึกษาปีที่ 2 โรงเรียนเทศบาลสวนสนุก จังหวัดขอนแก่น ซึ่งประกอบด้วย

 มาตรฐานที่ 3.1 เข้าใจ และแสดงออกทางนาฏศิลป์อย่างสร้างสรรค์ วิเคราะห์ วิพากษ์ วิจารณ์คุณค่านาฏศิลป์ ถ่ายทอดความรู้สึก ความคิดอย่างอิสระ ชื่นชม และประยุกต์ใช้ในชีวิตประจำวัน

 มาตรฐานที่ 3.2 เข้าใจความสัมพันธ์ระหว่างนาฏศิลป์ ประวัติศาสตร์และวัฒนธรรมเห็นคุณค่าของนาฏศิลป์ที่เป็น มรดกทางวัฒนธรรม ภูมิปัญญาท้องถิ่น ภูมิปัญญาไทยและสากล

 1.4.3.2 เนื้อหาที่ใช้เป็นหน่วยทดลองปฏิบัติการฟ้อนเตี้ย ประกอบด้วยหน่วยการเรียนรู้ทั้งหมดมี 12 แผนการเรียนรู้ 12 ชั่วโมง ดังนี้

 แผนการเรียนรู้ที่ 1 การฟ้อนเตี้ยและเพลงฟ้อนเตี้ย

 แผนการเรียนรู้ที่ 2 ท่ารำนาฏยศัพท์ ฟ้อนตีบท/ฟ้อนอิสระ/ฟ้อนเกี้ยว ประกอบการแสดงฟ้อนเตี้ย

 แผนการเรียนรู้ที่ 3 ฝึกปฏิบัติท่ารำที่ 1-10

 แผนการเรียนรู้ที่ 4 ฝึกปฏิบัติท่ารำที่ 11-20

 แผนการเรียนรู้ที่ 5 ฝึกปฏิบัติท่ารำที่ 21-30

 แผนการเรียนรู้ที่ 6 ฝึกปฏิบัติท่ารำที่ 31-40

 แผนการเรียนรู้ที่ 7 ฝึกปฏิบัติท่ารำที่ 41-50

 แผนการเรียนรู้ที่ 8 ฝึกปฏิบัติท่ารำที่ 1-25

 แผนการเรียนรู้ที่ 9 ฝึกปฏิบัติท่ารำที่ 26-50

 แผนการเรียนรู้ที่ 10 ฝึกปฏิบัติท่ารำที่ 1-50

 แผนการเรียนรู้ที่ 11 ฝึกปฏิบัติท่ารำที่ 1-50

 แผนการเรียนรู้ที่ 12 ทดสอบทักษะการปฏิบัติฟ้อนเตี้ย

 **1.4.4** **ขอบเขตเวลา**

 ผู้วิจัยได้ทำการวิจัยใน ภาคเรียนที่ 1 ปีการศึกษา 2558

 **1.4.5** **ขอบเขตสถานที่**

 สถานที่ คือ โรงเรียนเทศบาลสวนสนุก สำนักการศึกษาเทศบาลนครขอนแก่น

จังหวัดขอนแก่น

**1.5 นิยามศัพท์เฉพาะ**

 **“**การจัดกิจกรรมการเรียนรู้ทักษะปฏิบัติ”หมายถึง แผนการเรียนรู้ที่ผู้วิจัยสร้างขึ้นเพื่อนำมาใช้ในการสอนฟ้อนเตี้ย กิจกรรมการเรียนการสอนทักษะปฏิบัติการฟ้อนเตี้ย ซึ่งมี 3 ขั้นตอน ดังนี้

 1. ขั้นนําเข้าสู่บทเรียน นักเรียนและครูร่วมกันสนทนาเกี่ยวกับเรื่องที่จะเรียน

 2. ขั้นสอน จัดตามรูปแบบการเรียนการสอนทักษะปฏิบัติเรื่อง การฟ้อนเตี้ย กลุ่มสาระการเรียนรู้ศิลปะ สำหรับนักเรียนชั้นมัธยมศึกษาปีที่ 2 ซึ่งมี 5 ขั้นตอน โดยยึดตามแนวคิดของ Diavies, I.K.’s study ดังนี้

 2.1 ขั้นสาธิตทักษะหรือการกระทํา

 2.2 ขั้นสาธิตและให้ผู้เรียนปฏิบัติทักษะย่อย

 2.3 ขั้นให้ผู้เรียนปฏิบัติทักษะย่อยโดยไม่มีการสาธิต

 2.4 ขั้นให้เทคนิควิธีการ

 2.5 ขั้นให้ผู้เรียนเชื่อมโยงทักษะย่อยๆ

 3. ขั้นสรุป ครูกับนักเรียนร่วมกันสรุปการปฏิบัติทักษะ

 **“**ฟ้อนเตี้ย” (ชุด “อ้อนบ่าวให้ฮู้เพียร ฮักเฮียนนาฏศิลป์”)หมายถึงนาฏยประดิษฐ์ที่ผู้วิจัยได้พัฒนาขึ้นเป็นกิจกรรมการเรียนรู้ โดยได้แรงบันดาลใจมาจากการแสดงของชาวบ้านโนนทัน แล้วนำ มาดัดแปลงเนื้อเพลงให้มีใจความเกี่ยวกับการปลูกฝังให้นักเรียนมีเจตคติที่ดีและเชิญชวนให้เกิดความอยากเรียนในวิชานาฏศิลป์มากขึ้น โดยได้ดัดแปลงเนื้อเพลงกลอนลำ ท่วงท่าร่ายรำประกอบ ตลอดจน รูปแบบการแต่งกายของผู้แสดงทั้งฝ่ายชายและฝ่ายหญิงขึ้นมาใหม่ เพื่อให้เหมาะสมกับวัยและยุคสมัยของผู้เรียน

 “ประสิทธิภาพของแผนการจัดกิจกรรมการเรียนรู้(E1/E2)” หมายถึง ผลการเรียนรู้ด้วยแผน

การจัด การเรียนรู้ การฟ้อนเตี้ย ซึ่งวัดและประเมินผลตามสภาพจริงแล้วมีผลเป็นไปตามเกณฑ์ 80/80

 80 ตัวแรก ร้อยละของคะแนนเฉลี่ย ของนักเรียนทุกคนที่ได้จากการสังเกตพฤติกรรมระหว่างเรียน และการทำแบบทดสอบย่อย ซึ่งได้คะแนนเฉลี่ยร้อยละ 80 ขึ้นไป

 80 ตัวหลัง หมายถึง ร้อยละคะแนนเฉลี่ย ของนักเรียนทุกคน ที่ทำได้จากการทำ

แบบทดสอบวัดผลสัมฤทธิ์ทางการเรียน ซึ่งได้คะแนนเฉลี่ยร้อยละ 80 ขึ้นไป

 “ค่าดัชนีประสิทธิผล(EI)” หมายถึง ผลการเรียนของนักเรียนที่ได้จากการทำแบบทดสอบกลุ่มสาระการเรียนรู้ศิลปะ สำหรับนักเรียนชั้นมัธยมศึกษาปีที่ 2 ที่ผู้วิจัยได้สร้างขึ้นเป็นแบบปรนัยชนิดเลือกตอบ 4 ตัวเลือก จำนวน 20 ข้อ

“ความพึงพอใจ” หมายถึง ระดับความรู้สึกชอบหรือความคิดเห็นของนักเรียนอันเป็นผลสืบเนื่อง มาจากการเรียนรู้การฟ้อนเตี้ย ที่มีต่อการจัดการเรียนรู้กลุ่มสาระการเรียนรู้ศิลปะ สำหรับนักเรียนชั้นมัธยมศึกษาปีที่ 2 โดยใช้แบบมาตราส่วนประมาณค่า (Rating Scale) ตามวิธีของลิเคอร์ท (Likert’s Method) ซึ่งมี 5 ระดับ จำนวน 10 ข้อ

**1.6 ประโยชน์ที่ได้รับจากการวิจัย**

ผู้วิจัยมีความคาดหวังว่าจะได้รับประโยชน์ ดังนี้

 1.6.1 สามารถใช้เป็นข้อมูลสารสนเทศทางการศึกษาเพื่อให้สถานบันและบุคคลากรทางการศึกษา รับทราบ

 1.6.2 ครูผู้สอนกลุ่มสาระศิลปะ สามารถนำไปใช้เป็นแนวทางในการพัฒนาการจัดการเรียนรู้ในเนื้อหาอื่นๆ ต่อไปได้

 1.6.3 นักเรียนมีความรู้ความเข้าใจและเกิดทักษะการฟ้อนเตี้ย จะมีความเชื่อมั่นในตนเองและกล้าแสดงออกในทางที่ถูกที่ควร

 1.6.4 นักเรียนสามารถนำความรู้ที่เรียนไปประยุกต์ใช้ในให้เป็นประโยชน์ชีวิตประจำวันได้